Áfengi, tóbak og bensín er meðal þess sem hækkaði í verði um áramótin. Ný lög tóku gildi og stofnanir urðu til.
Það er ekki aðeins hjá mannskepnunni sem innreið nýs árs markar nýtt upphaf. Áramótin eru einnig tímamót hjá hinu opinbera. Reglur breytast, stofnanir koma og fara og gjöld hækka.
Ýmis opinber gjöld hækka um 2,5% nú um áramót. Þar má nefna olíugjald, vörugjöld hvers konar, áfengis- og tóbaksgjöld og gjald í framkvæmdasjóð aldraðra, að ógleymdu útvarpsgjaldi
Hækkunin er undir verðbólgu síðustu tólf mánaða, sem er 5,1%, og því lækka gjöldin að raunvirði milli ára. Gjaldskrár sveitarfélaga hækka einnig víast hvar. Í Reykjavík hækkar gjaldskrá almennt um 4,1%, þar með talið á leikskólum. Þá er fjörutíu krónum dýrara að skella sér í sundlaug eftir áramótin.
En áramótum fylgja ekki bara verðskrárhækkanir. Lög öðlast einnig gildi. Frá áramótum er skipt búseta barns til að mynda heimil, svo fremi sem foreldrar ná saman um hana með hagsmuni barns að leiðarljósi. Barist hefur verið fyrir þessu um árabil.
Þá tekur ný Barna- og fjölskyldustofa til starfa um áramót og leysir Barnaverndarstofu af hólmi.
Ný kosningalög hafa einnig tekið gildi, sem sem meðal annars rýmka rétt Íslendinga sem búa erlendis til að taka þátt í kosningum. Þeir halda nú kosningaréttinum í 16 ár eftir að flutt er úr landi í stað átta.